สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 16 ก.พ.59
16 ก.พ. 2559

– เงินเยนอยู่ที่ระดับ 113.83 เยน/ดอลลาร์ จากช่วงเช้าที่ระดับ 114.58 เยน/ดอลลาร์
– เงินยูโรอยู่ที่ระดับ 1.1178 ดอลลาร์/ยูโร จากช่วงเช้าที่ระดับ 1.1174 ดอลลาร์/ยูโร
– ดัชนี SET ปิดวันนี้ที่ระดับ 1,289.36 จุด เพิ่มขึ้น 0.96 จุด หรือ 0.07% มูลค่าการซื้อขาย 40,758.27 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 195.12 ล้านบาท (SET+MAI)
 
– นายกมลธัญ พรไพศาลวิจิต ผู้อำนวยการศูนย์วิจัยทองคำ เผยดัชนีเชื่อมั่นทองคำเดือน ก.พ.59 สะท้อนมุมมองเชิงบวกต่อทองคำในประเทศเป็นเดือนที่สองติดต่อกัน โดยดัชนีปรับตัวเพิ่มขึ้น 4.08 จุด มาอยู่ที่ระดับ 59.59 จุด ผู้ค้าและผู้ลงทุนเชื่อแรงซื้อเก็งกำไรหนุนราคาหลังราคาทองคำต้นปีบวกมากกว่า 10% ขณะที่ราคาซื้อขายทองในประเทศปรับลดลงเป็นผลจากการฟื้นตัวอย่างต่อเนื่องของตลาดทุนโลก และราคาน้ำมันดิบ
– น.ส.ผ่องพรรณ เจียรวิริยะพันธ์ อธิบดีกรมพัฒนาธุรกิจการค้า เผยเดือน ม.ค.59 มีผู้ยื่นจดทะเบียนเลิกกิจการจำนวน 1,469 ราย เพิ่มขึ้น 6% เทียบกับเดือน ม.ค.58 หลังรัฐบาลมีมาตรการคุมเข้มธุรกิจค้าสลากกินแบ่งรัฐบาล ทำให้มีธุรกิจค้าสลากฯ จดทะเบียนเลิก 258 ราย คิดเป็น 18% ของธุรกิจที่จดทะเบียนเลิกทั้งหมด ส่วนธุรกิจที่จดทะเบียนเลิกรองลงมาคือ ธุรกิจก่อสร้าง 119 ราย และอสังหาริมทรัพย์ 57 ราย ขณะที่มีการยื่นจดทะเบียนห้างหุ้นส่วนบริษัททั่วประเทศ 5,749 ราย ลดลง 4% เทียบกับเดือน ม.ค.58
– นายวีระพล จิรประดิษฐกุล กรรมการกำกับกิจการพลังงาน (กกพ.) ในฐานะโฆษก กกพ. ยืนยันว่าการหยุดจ่ายก๊าซธรรมชาติจากแหล่งยาดานา ประเทศเมียนมาร์ ระหว่างวันที่ 20-23 กุมภาพันธ์ 2559 จะไม่มีผลกระทบต่อความมั่นคงของระบบไฟฟ้าและประชาชนผู้ใช้ไฟฟ้าในช่วงการหยุดจ่ายก๊าซฯ อย่างแน่นอน          
– นักเศรษฐศาสตร์อาวุโสจากธนาคารกลางจีน (PBOC) เปิดเผยว่า เงินหยวนนั้นมีแนวโน้มแข็งค่าอย่างต่อเนื่องและก้าวขึ้นเป็น “สกุลเงินที่มีความปลอดภัย” หลังจากที่เงินหยวนปรับตัวอย่างแข็งแกร่งท่ามกลางความผันผวนทั่วโลกเมื่อเร็วๆนี้
– ธนาคารกลางจีนเปิดเผยผ่านแถลงการณ์ทางเว็บไซต์ว่า ยอดโซเชียลไฟแนนซ์ ซึ่งเป็นมาตรวัดเงินทุนที่บริษัทนอกภาคธการเงินและภาคครัวเรือนได้รับจากระบบการเงิน อยู่ที่ 3.42 ล้านล้านหยวน ซึ่งเพิ่มขึ้นเกือบ 2 เท่าจากระดับเดือนธ.ค.ซึ่งอยู่ที่ 1.81 ล้านล้านหยวน
– องค์การการท่องเที่ยวแห่งชาติญี่ปุ่นเผยประมาณการจำนวนนักท่องเที่ยวต่างชาติที่เดินทางมาเยือนญี่ปุ่นในเดือนม.ค. พุ่งขึ้น 52% จากช่วงเดียวกันของปีที่แล้ว สู่ระดับ 1,851,800 ราย ทำสถิติจำนวนนักท่องเที่ยวสูงที่สุดเป็นอันดับ 2 ในรอบ 1 เดือน
– กระทรวงกิจการภายในและการสื่อสารของญี่ปุ่น เผยยอดใช้จ่ายภาคครัวเรือนของญี่ปุ่นในปี 58 ร่วง 2.7% เมื่อเทียบจากปีก่อนหน้าจากการปรับราคาแล้วตามจริง โดยลดลงสู่ระดับ 247,126 เยน และลดลงติดต่อกันเป็นปีที่ 2 โดยอัตราที่ลดลงเกิดขึ้นหลังจากที่อุปสงค์ช่วงเดือน ม.ค.-มี.ค.57 ทะยานสูงขึ้นก่อนที่จะมีการขึ้นภาษีการบริโภคเมื่อเดือน เม.ย. รวมไปถึงยอดจำหน่ายสินค้าประเภทเครื่องนุ่งห่มที่อ่อนตัวลงในช่วงที่อากาศฤดูหนาวมีอุณหภูมิที่อุ่นผิดปกติ
– นายลี จู-ยอล ผู้ว่าการธนาคารกลางเกาหลีใต้ และคณะกรรมการธนาคารกลางอีก 5 คน มีมติให้คงอัตราดอกเบี้ยที่ระดับต่ำสุดเป็นประวัติการณ์ที่ 1.5% ในการประชุมวันนี้ ทั้งนี้ มติที่ไม่เป็นเอกฉันท์ของธนาคารกลางเกาหลีใต้ทำให้เกิดการคาดการณ์ว่า อาจเป็นสัญญาณการเปลี่ยนแปลงนโยบายในอีกหลายเดือนข้างหน้านี้ และยังทำให้เกิดกระแสคาดการณ์มากขึ้นว่า ธนาคารกลางเกาหลีใต้อาจปรับลดอัตราดอกเบี้ยลงอีก หลังจากที่ BOK มีมติคงอัตราดอกเบี้ยเป็นเดือนที่ 8 ติดต่อกัน